Koulusurman suunnittelusta syytetty 21-vuotias nainen kertoi tänään oikeudessa, että hänellä on hyviä kokemuksia koulusta, johon hän suunnitteli joukkosurmaa.

Koulusurman valmistelusta epäilty nainen kertoi saaneensa kouluampumiseen perehtymisestä voimaa elämäänsä.

Nainen alkoi fantasioida kouluampumisesta nähtyään unen, jossa hän teki joukkosurman Kiviniityn koulussa.

Hän kertoi olleensa hyvin masentunut ennen koulusurmafantasioita.

Syyttäjä kertoo koulusurmaa suunnitelleen tapauksesta.

Helsinkiläisnaista syytetään oikeudessa joukkosurman suunnittelusta Kokkolan Kiviniityn kouluun. Nainen itse kävi koulussa yläasteen ja lukion.

Nainen kertoi oikeudessa maanantaina, että hänellä on noilta ajoilta hyviä muistoja. Naisen mukaan onkin " hyvä kysymys " miksi hän alkoi suunnitella omaa joukkosurmaa.

- Se on hyvä kysymys. Mulla ei ollu oikeastaan Kiviniittyä kohtaan mitään huonoja fiiliksiä. Mulla oli siitä paikasta hyviä kokemuksia, nainen kertoi.

Naisen mukaan häntä kiusattiin koulussa, mutta se tapahtui ala-asteella.

- En osaa sanoa vaikuttiko se kiusaaminen minuun hirveästi ja kaikista helpoin syy, minkä takia haluaisin tehdä tämän teon saattaisi olla jonkinlainen kosto, mutta minä en sitä sillä tavalla nähnyt.

- Koin enemmänkin, että jos tekisin tällaisen teon niin hakisin Pekan kokemuksille oikeutusta ja pyytäisin anteeksi sitä mitä Pekka (Eric Auvinen) joutui kokemaan, nainen kertoi.

Syyttäjä Eija Velitski kysyi naiselta oikeudessa, miten tämä koki, että teko olisi auttanut Auvista.

- Siinä vaiheessa koin, että nämä menetetyt henget olisivat uhrilahjoja Pekka-Eric Auviselle, nainen kertoi.

Nainen kertoi aikoneensa lopuksi ampua itsensä vessassa samoin kuin Jokelan koulusurmaaja.

Voimaa elämään

Joukkosurmakiinnostus sai alkunsa, kun nainen näki unessa tekevänsä joukkosurman Kiviniityn koulussa. Nainen kertoi olleensa masentunut ja lähteneensä vierailemaan vanhemmillaan Kokkolassa heinäkuussa 2014 ja toivonut vierailun auttavan masennukseen.

- Yhtenä yönä näin unen, että olin kouluampuja ja olin entisellä koululla Kiviniityssä. Oli joulujuhla menossa ja kiipesin lavalla ja rupesin konetuliaseella tulittamaan yleisöä ja porukka lakosi, nainen kuvaili.

Nainen kertoi hämmästyneensä, kun heräsi aamulla.

- Kun oli ollut kova masennus ja aamut varsinkin oli hyvin vaikeita, niin nyt kun heräsin oli hyvin mukava ja kevyt fiilis, nainen kertoo.

Tämän jälkeen hän kertoi alkaneensa ahmia tietoa kouluampumisista. Nainen kertoi saaneensa kouluampumiseen perehtymisestä voimaa elämäänsä.

- Se auttoi minua päivittäisissä asioissa ja tunsin kuuluvani johonkin. Jotenkin koin että se auttoi kehittämään minua ihmisenä, oli sellainen asia, jota sai opiskella ja fiilistellä, nainen kuvaili.

Nainen kertoi ennen koulusurmafantasioita olleensa hyvin masentunut.

- Mikään ei tuntunut mielekkäältä ja elämä ei tuntunut elämisenarvoiselta, niin se oli tavallaan harrastus mulle ja se oli hienoa, kun tunsi kiinnostusta johonkin asiaan, nainen kuvaili.